Det var mere held end forstand, at en biljagt ikke endte katastrofalt, da en sort BMW forsøgte at flygte fra flere patruljevogne med hastigheder på op imod 180 kilometer i timen på en 60 kilometer lang strækning.

- Det kan jo nærmest næsten nærme sig et mirakel, siger Kim Bruun, leder af Nordsjællands hunde- og færdselsafdeling til TV 2.

TV 2s kriminalmagasin Station 2 har fået aktindsigt i en video, der indeholder hele biljagten. Den er filmet af et kamera i en af de mange patruljevogne fra Nordsjællands Politi, der jagtede den sorte BMW.

Se hele den næsten 20 minutter lange biljagt i klippet herover

Ifølge Nordsjællands Politi var flere menneskeliv i fare under jagten, hvor føreren 10 gange kørte over for rødt, overhalede for dobbeltoptrukne spærrelinjer og kørte i modsatte kørebane.

"Politiet provokerede"

Bag rattet i den sorte BMW sad en ung hashpåvirket mand uden kørekort. Selv siger han, at han følte sig provokeret til at køre fra politiet, som han mener kørte for tæt på, da de forsøgte at stoppe bilen den 21. september 2013.

- Jeg følte mig ordentlig provokeret af, at de først kørte stille og roligt efter mig, mens jeg kørte langt foran ham. Og så lige pludselig lå han helt oppe i røven på mig med blå blink på. Det er jo totalt provokerende og derfor tænkte jeg ’hvis du vil danse – så danser vi’ og det må man sige, at vi gjorde, siger manden, der af hensyn til sin familie optræder anonymt i aftenens udsendelse af Station 2.

Jagten strakte sig over næsten 60 kilometer fra Hillerød over Hans Knudsens Plads i København til Allerød, hvor bilen forulykkede.

Han er et "skarpladt våben"

Ifølge Nordsjællands Politi blev en patrulje opmærksom på den sorte BMW, da betjentene mødte den i en rundkørsel i Hillerød. Den ene af forlygterne på den sorte BMW virkede nemlig ikke. Men det der måske kunne have været behandlet som en mindre færdselsforseelse udviklede sig til en biljagt på næsten 60 kilometer med hastigheder over 180 km/t.

Under jagten overhalede den sorte BMW blandt andet højre om en Fiat 500, der kørte lige ud. Derudover kørte den sorte BMW desuden mod færdselsretningen og venstre om et helleanlæg, så en modkørende billist måtte bremse hårdt op. Ifølge Kim Bruun, der er chef for flere af de politifolk, der deltog i jagten, er det et mindre mirakel, at ingen kom noget til under jagten

- Jeg kalder ham en potentiel drabsmand. Det er som at have et skarpladt skydevåben, nu kører han bare i en bil med høj hastighed og opfører sig hensynsløst overfor andre trafikanter. Der skal ikke ret meget til, før det er med dødelig udgang, hvis han støder ind i folk, siger Kim Bruun.

Påvirket af hash

Føreren af den sorte BMW har aldrig taget kørekort – første gang han blev standset af politiet i en bil var han endnu ikke fyldt 18 år. Alligevel mener han selv, at han havde kontrol over situationen:

- Jeg stolede nok på mig selv til at vide, at jeg havde, hvad der skulle til, hvis der var kommet en bil kørende lige ud foran mig, siger billisten, der fortæller, at han ikke husker hele jagten i dag og ikke har tænkt meget på den siden;

- Det er røget i glemmebogen, siger han med et skuldertræk. At han ikke husker hele jagten kan også skyldes, at en blodprøve, taget efter biljagten, viste at manden var påvirket af hash under jagten. Selv mener han, at den joint, han røg umiddelbart før biljagten, fik ham til at køre mere roligt.

Kørte ind i lygtepæl

Den godt og vel 60 kilometer lange biljagt endte i en rundkørsel ved Kongevejen og Kirkeltevej i Allerød. Den sorte BMW ramte en kantsten og føreren mistede kontrollen over bilen, der kørte ind i en lygtepæl, før den landede i en lille grøft ved siden af rundkørslen. Bagruden smadrede, køleren blev trykket og de to venstre dæk flækkede – alligevel prøvede føreren, der var helt uskadt, at starte bilen igen og flygte;

- Hvis jeg nu kunne bakke op og væk fra grøften, så kunne jeg komme væk. Jeg vidste jo ikke, at mine dæk var sprunget eller hvor galt det stod til med bilen på det tidspunkt, forklarer den unge mand, der sad bag rattet.

Se hele den næsten 20 minutter lange biljagt i klippet herover

Men betjentene var hurtige til at hive manden uden af den sorte BMW og pacificere ham på jorden.

Føreren af den sorte BMW blev dømt for 22 gange at overtræde færdselsloven. Han fik seks måneders fængsel og fik en bøde på 44.500,-. Han har mistet retten til at tage kørekort indtil år 2023.

Se hele historien i Station 2 klokken 20.50 på TV 2 og TV 2 PLAY.

STATION 2 på TV 2 PLAY Du kan se mere Station 2 på TV 2 PLAY